Kasulik idioot

**Kasulik idioot** on inimene või institutsioon, kes viib enesele teadmata ellu vaenlase eesmärke või edendab vastase retoorikat või poliitikat.

## Väljendi päritolu
Mõistet kasulik idioot (ing k *useful idiot*) rumala inimese kohta, keda saab poliitilistel eesmärkidel ära kasutada, ilmus esimest korda Suurbritannia väljaandes*The Saturday Review of Politics, Literature, Science, and Art* 1864. aastal artiklis, mis kirjeldas seadusloomet Prantsusmaal.

Väljendi levitamist omistatakse Vene revolutsionäärile Vladimir Iljitš Leninile (*полезные дураки*), kuid pole tõendeid, et Lenin oleks seda väljendit oma kõnedes või kirjades kasutanud. Üks lause, mille põhjal järeldatakse, et tegu on Lenini väljamõeldud sõnapaariga, on: "Kapitalistid müüvad meile köie, millega me saame neid üles puua." Lenini tööde uurijad on siiski sedastanud, et ei väljendit "kasulik idioot" ega *köie*-lauset leia ühestki Nõukogude Liidus avaldatud tööst. Vene keeles on tuvastatud mõiste kasutamine 1941. aastal, mil sellega pilgati Vene nihiliste 1860. aastatel, kes olid Poola agentide jaoks "kasulikud lollid ja rumalad entusiastid".

Külmast sõjast rääkivas artiklis 1948. aasta juuni ajalehes New York Times kasutati samuti seda mõistet. Artiklis kirjeldati toonast Itaalia poliitikat ja viidati Itaalia Demokraatlikule Sotsialistlikule Partei ajalehele L'Umanitá. Hiljem kasutati sama mõistet 1955. aasta USA töölisväljaandes, viidates sellega itaallastele, kes toetavad kommuniste. Väljaanne Time kasutas mõistet esimest korda 1958. aastal, taas aktivisti kirjeldades, kes toetab kommunismi. Selles väljaandes kasutati mõistet ka edaspidi, 1970.–2010. aastateni.

## Mõiste kasutamine ajaloos
Sõnapaariga "kasulik idioot" iseloomustati 20. sajandi esimesel poolel vasakpoolseid intelligente, peamiselt peeti silmas Lääne inimesi, sotsiaaldemokraate, kes edendasid oma asukohariigis kommunismi-ideed. Esialgu tähistatigi sõnapaariga USA marksiste, kes levitasid sotsialistlikule parteile kasulikku meelelaadi, hiljem on termini kasutusala laienenud. Lääne päritolu kommuniste nimetas V. I. Lenin aga kaasreisijateks. Nii kasulikud idioodid kui ka kaasreisijad aitasid ehitada üles kommunismiideed väljaspool Nõukogude Liitu, esimesed tahtmatult, teised tahtlikult.

## Mõiste kasutamine 21. sajandil
21. sajandil on sõnapaari "kasulik idioot" kasutatud nii ajakirjandusväljaannete, ühingute ametnike kui ka riigipeade kohta, aga ka *vice versa*: nimetatud sõnapaari leiab nii ajakirjandusväljaannete, ametnike kui ka riigipeade sõnavõttudest või väljaütlemistest mõne teise isiku või institutsiooni aadressil. Tänapäeval kasutatakse mõistet "kasulik idioot" propagandas demagoogiavõttena, mille eesmärk on sildistatu diskussioonist eemaldada. Eesti kultuuriruumis viidatakse ajakirjanduse (libauudiste avaldamise või levitamise kaudu) või üksikisiku koostööle Venemaaga ja Eesti huvide kahjustamisele suhetes Venemaa Föderatsiooniga.

Lisaks libauudistele nimetatakse seoses Venemaa Föderatsiooniga kasulikeks idiootideks tuntud inimesi, enamasti Lääne päritolu muusikuid ja näitlejaid, või Lääne poliitikuid, kes avaldavad avalikku toetust Venemaa presidendi Vladimir Putini tegevusele ja poliitikale. Oluline osa poliitilise tegevuse heakskiitmisest moodustab Venemaa võimuesindajatele sobiv arusaamine Ukraina sõjast ja Krimmi poolsaare annekteerimisest.

2016. aasta Kaitsepolitsei aastaraamatu esitlemisel anti hinnang Euroopa Liidu vastastele (parteidele) ja rahvuspopulistidele Eestis, kui KaPo peadirektor Arnold Sinisalu nimetas sellise mõttesuuna esindajaid kasulikeks idiootideks.

Skandinaavia maades on mõistet kasutatud seoses grupeeringuga Odini sõdalased, mis loodi reaktsioonina pagulaskriisist vallandunud immigratsioonilainele. Seoses Venemaaga on kasulikuks idioodiks nimetatud Ungari peaminister Viktor Orbánit ja ka Ameerika Ühendriikide 45. presidenti Donald Trumpi.

Uuemal ajal on rõivatööstuses kasutatud Ladina-Ameerika partisaniliikumist juhtinud ja tänapäeval üldise protestimeelsuse sümboliks saanud marksisti Che Guevara näopilti või -kujutist (Che-kaubandus). Nimetatud kujund on noorte seas sümbol vastuhakust ja protestimeelsusest, ent endale aru andmata võivad sellise pildiga riiete kandjad muutuda kasulikeks idiootideks kommunistlikele või marksistlike või stalinlike ideede levitamisel.

Mõiste "kasulik idioot" kasutamine on väljunud poliitika-aladelt, leides kasutust ka kultuurimaailmas, kus kunstnikud on endid jaganud teatud klassidesse ja üks nimetab teist kasulikuks idioodiks suhetes linnavõimudega.

## Vaata ka

* Pehme jõud
* Hübriidsõda

## Viited